Касцёл Нараджэння Найсвяцейшай Дзевы Марыі (Гомель)

Касцёл Нараджэння Найсвяцейшай Дзевы Марыі — каталіцкі храм, які знаходзіцца ў Гомелі па вуліцы Савецкай, 118.

 Гісторыя 
У 1989 годзе была афіцыйна зарэгістравана рэлігійная каталіцкая суполка Гомеля. Яна дамагалася будынка, дзе можна было б ладзіць набажэнства.

Месца, дзе раней знаходзіўся касцёл Унебаўзяцця Найсвяцейшай Дзевы Марыі, было занятае праезжай часткай дарогі, таму вернікі папрасілі аддаць ім будынак, з якім іх хоць нешта звязвала, а менавіта будынак на Савецкай, 118, дзе раней была праваслаўная царква Раства Багародзіцы, пабудаваная у 1896 годзе на Новікаўскіх могілках. Могілкі лічыліся праваслаўнымі, але тут хавалі таксама католікаў. У часы Другой сусветнай вайны з дазволу немцаў менавіта ў будынку царквы збіраліся гомельскія каталікі. У пасляваенны час каталікі збіраліся непадалёку на вул. Песіна ў прыватным доме.

У савецкія часы храм быў адабраны ў праваслаўных, перабудавана, напрыклад, былі разабраныя купалы. Пасля 1945 года храм выкарыстоўваўся як пункт кінапракату, пасля ў ім размяшчаліся мастацкія майстэрні. 

У пачатку 1990 года гарадскія ўлады перадалі будынак рымска-каталіцкай супольнасці, прадстаўнікі якой да гэтага збіраліся ў капліцы на Навабеліцкіх могілках. Тады ж былі распачаты рамонт і перабудова будынка, які атрымаў статус капліцы Нараджэння Найсвяцейшай Дзевы Марыі (такім чынам захавалі назву былой праваслаўнай царквы).

У 1994 годзе на базе капліцы распачалося будаўніцтва новага касцёла. Будынак былой царквы стаў трансептам храма. Да 2000 года касцёл быў пабудаваны. 9 снежня 2000 года касцёл Нараджэння Найсвяцейшай Дзевы Марыі асвяціў кардынал Казімір Свёнтак.

 Літаратура 
 Васькоў У. Католікі на абшарах Панізоўя і Севершчыны: Гісторыя Гомельскага дэканата. — Мн., 2011. ISBN 978-985-6825-62-0

 Спасылкі 



Катэгорыя:Касцёлы Гомеля
Катэгорыя:Касцёлы Пінскай дыяцэзіі